CELEX: 52020PC0176
Language: lt
Date: 2020-04-29
Title: Pasiūlymas EUROPOS PARLAMENTO IR TARYBOS REGLAMENTAS kuriuo atsižvelgiant į COVID-19 protrūkį nustatomos specialios laikinosios priemonės dėl transporto teisės aktais reglamentuojamų tam tikrų pažymėjimų, licencijų bei leidimų galiojimo ir tam tikrų periodinių patikrų ir mokymų atidėjimo

EUROPOS KOMISIJA
            Briuselis, 2020 04 29
            COM(2020) 176 final
            2020/0068(COD)
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo atsižvelgiant į COVID-19 protrūkį nustatomos specialios laikinosios priemonės dėl transporto teisės aktais reglamentuojamų tam tikrų pažymėjimų, licencijų bei leidimų galiojimo ir tam tikrų periodinių patikrų ir mokymų atidėjimo
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Šio reglamento projekto tikslas – nustatyti specialias laikinąsias priemones dėl tam tikrų pažymėjimų, licencijų ir leidimų atnaujinimo ar jų galiojimo laikotarpio pratęsimo, taip pat dėl tam tikrų periodinių patikrų ir mokymų atidėjimo, kurios reaguojant į dėl COVID-19 protrūkio susidariusias ypatingas aplinkybes turėtų būti taikomos kelių, geležinkelių ir vidaus vandenų transporto bei laivybos saugumo srityje.
            
            
               COVID-19 protrūkis ir dėl jo kilusi visuomenės sveikatos krizė yra precedento neturintis iššūkis valstybėms narėms ir didelė našta nacionalinėms institucijoms, ES piliečiams ir ekonominės veiklos vykdytojams, ypač transporto sektoriuje. Dėl COVID-19 krizės susidarė ypatingos aplinkybės, darančios įtaką įprastai valstybių narių kompetentingų institucijų veiklai ir transporto įmonių darbui, susijusiam su įvairiuose transporto sektoriuose atliktinais administraciniais formalumais. Šių aplinkybių nebuvo galima pagrįstai numatyti tuo metu, kai buvo priimami atitinkami Sąjungos teisės aktai. 
            
            
               Dėl viešųjų priemonių, kurias buvo būtina įvesti dėl COVID-19 protrūkio, vežėjai ir kiti susiję asmenys daugeliu atvejų nebegali atlikti formalumų arba procedūrų, kurie būtini norint laikytis tam tikrų Sąjungos teisės nuostatų, susijusių su pažymėjimų, licencijų ir leidimų atnaujinimu, jų galiojimo pratęsimu ar tolesniu galiojimu. Be to, dėl tų pačių priežasčių valstybių narių kompetentingos institucijos gali nepajėgti vykdyti Sąjungos teisėje nustatytų įpareigojimų ir užtikrinti, kad atitinkami vežėjų pateikti prašymai būtų išnagrinėti nesibaigus nustatytiems terminams. 
            
            
               Tai pasakytina, pvz., apie vairuotojo pažymėjimus, motorinių transporto priemonių ir jų priekabų techninę apžiūrą, su krovinių vežimo keliais paslaugomis susijusias Bendrijos licencijas ir vairuotojo liudijimus, bendruosius geležinkelių saugos sertifikatus ir leidimus, laivavedžių pažymėjimus, uosto saugumo vertinimus ir kt. Labai tikėtina, kad tie pažymėjimai, licencijos ir leidimai, kurių galiojimas pagal Sąjungos teisę pasibaigia 2020 m. kovo 1 d. – rugpjūčio 31 d., negalės būti laiku atnaujinti. 
            
            
               Siekiant užtikrinti sklandų vidaus rinkos veikimą, aukšto lygio transporto saugą, teisinį tikrumą, taip pat išvengti galimo rinkos sutrikimo, būtina priimti laikinas nuostatas, kuriomis pratęsiamas pažymėjimų, licencijų ir leidimų, kurie nustoja galioti 2020 m. kovo 1 d. – rugpjūčio 31 d., galiojimas ir užtikrinama, kad jie galiotų pagrįstą laikotarpį per COVID-19 protrūkį ir po jo. 
            
            
               Taip pat reikėtų pratęsti atitinkamų formalumų atlikimo terminus ir atitinkamai palikti galioti licencijas, pažymėjimus ir panašius dokumentus. Prireikus turėtų būti leidžiamos taikyti ir paskelbtos privalomomis alternatyvios priemonės, skirtos tinkamai kontrolei užtikrinti. Tai aktualu, pvz., tachografų naudojimo srityje, kai nustoja galioti vairuotojo kortelė, o naujos kortelės išduoti neįmanoma. 
            
            
               Be to, gali būti, kad dėl priemonių, kurių atitinkama valstybė narė ėmėsi, kad užkirstų kelią COVID-19 plitimui arba jį suvaldytų, atnaujinti pažymėjimus, licencijas ir leidimus praėjus kurioje nors iš atitinkamų šio reglamento nuostatų nurodytam terminui yra neįmanoma. Tokiais atvejais suinteresuotos valstybės narės prašymu Komisija gali įvertinti aplinkybes ir nuspręsti leisti tai valstybei narei atitinkamą laikotarpį ar laikotarpius pratęsti. Pažymėjimų, licencijų ir leidimų galiojimas turėtų būti pratęstas tik iki tada, iki kada, spėjama, tęsis jų atnaujinimo sunkumai toje valstybėje narėje.
            
            
               •Suderinamumas su toje pačioje politikos srityje galiojančiomis nuostatomis
            
            
               Su šiuo reglamentu susijusiuose teisės aktuose nėra aiškių nuostatų, kuriomis remiantis būtų galima pratęsti pažymėjimų, leidimų ir licencijų galiojimą tokiomis aplinkybėmis, kokios susidarė dėl COVID-19 krizės. Todėl būtina priimti nuostatas, kuriomis būtų atsižvelgta į dabartinės krizės poveikį, ir užtikrinti teisinį tikrumą asmenims, ekonominės veiklos vykdytojams ir valstybių narių institucijoms.
            
            
               •Suderinamumas su kitomis Sąjungos politikos sritimis
            
            
               Kad transporto ir susijusių paslaugų vidaus rinka veiktų veiksmingai, reikia, kad vežėjai galėtų be pertrūkių teikti transporto paslaugas. Kadangi dėl dabartinės krizės padarinių įmonės negali įvykdyti joms taikomų reikalavimų, gali sutrikti jų veiklos vykdymas. Be to, gali pritrūkti tai veiklai vykdyti reikalingų darbuotojų, nes neturėdami privalomų galiojančių dokumentų jie negalės teisėtai dirbti savo darbo. Siūlomo reglamento nuostatomis siekiama išspręsti šią didelę problemą užtikrinant teisinį tikrumą ir suteikiant galimybę tęsti darbą transporto paslaugų srityje. 
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Pasiūlymas grindžiamas Sutarties dėl Europos Sąjungos veikimo 91 straipsniu ir 100 straipsnio 2 dalimi.
            
            
               •Subsidiarumo principas (neišimtinės kompetencijos atveju) 
            
            
               Pagal subsidiarumo principą Sąjungai veiksmų galima imtis tik tuomet, jei numatytų tikslų valstybės narės vienos negali pasiekti. Klausimai, dėl kurių teikiamas šis pasiūlymas, yra susiję su Sąjungos teisėje nustatytomis sąlygomis ir todėl juos išspręsti galima tik Sąjungos teisės nuostatomis, konkrečiai laikinosiomis nukrypti leidžiančiomis nuostatomis.
            
         
         
            
               •Proporcingumo principas
            
            
               Atsižvelgiant į dabartinio COVID-19 protrūkio mastą ir sunkumą, šie Sąjungos veiksmai yra būtini siekiant tikslo užtikrinti tinkamą atitinkamuose Sąjungos teisės aktuose numatytų mechanizmų veikimą. Siūlomu reglamentu nustatomos tikslinės laikinosios priemonės yra susijusios tik su dabartiniu COVID-19 protrūkiu ir neviršija to, kas būtina teisiniam tikrumui, transporto saugai ir sklandžiam vidaus rinkos veikimui užtikrinti.
            
            
               •Priemonės pasirinkimas
            
            
               Šis pasiūlymas susijęs su specialiomis nuostatomis, kurios turi įtakos tam tikrų direktyvų ir reglamentų taikymui. Siūlomo akto nuostatos turėtų būti taikomos nedelsiant ir tiesiogiai, kad vežėjams ir kitiems suinteresuotiems subjektams, taip pat valstybių narių institucijoms iš karto būtų užtikrintas teisinis tikrumas. Taigi atitinkamų pažymėjimų, leidimų ir licencijų galiojimas, taip pat įpareigojimų praeiti reguliarias patikras, išeiti mokymus ir išlaikyti egzaminus įvykdymo terminai turėtų būti pratęsti ex lege, net jei tie klausimai reglamentuojami direktyvomis. Todėl šis teisėkūros procedūra priimamas aktas turėtų būti tiesiogiai taikomas reglamentas, kurio nereikia perkelti į nacionalinę teisę. 
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Atsižvelgiant į klausimo sprendimo skubumą, oficialių konsultacijų su suinteresuotosiomis šalimis surengta nebuvo. Tačiau tiek valstybių narių institucijos, tiek suinteresuotosios šalys paragino Komisiją priimti pasiūlymą dėl reikiamų priemonių, ir kai kurie iš jų išreiškė susirūpinimą dėl sprendimų nenuoseklumo, jeigu nebūtų imtasi Sąjungos lygmens veiksmų. Iš tiesų kelios valstybės narės jau priėmė arba paskelbė netrukus priimsiančios nacionalines priemones, kuriomis pratęsiamas pažymėjimų ir licencijų galiojimas. Transporto asociacijos išreiškė susirūpinimą dėl tokių nacionalinių iniciatyvų koordinuotumo stokos. 
               
            
            
               •Tiriamųjų duomenų rinkimas ir naudojimas
            
            
               
                  Kaip minėta, dėl klausimo sprendimo skubumo surinkti tinkamų ekspertinių žinių nebuvo galima. 
               
            
            
               •Poveikio vertinimas
            
            
               
                  Dėl būtinybės skubiai taisyti padėtį poveikio vertinimo atlikta nebuvo. Šiuo pasiūlymu nekeičiami atitinkamų Sąjungos teisės aktų principai ar mechanizmai ir nenustatomi jokie nauji įpareigojimai susijusioms šalims. Juo visų pirma siekiama dėl išskirtinių priežasčių, susijusių su dabartine COVID-19 pandemija, trumpam laikotarpiui pratęsti pažymėjimų, licencijų ir leidimų galiojimą ir tam tikrus terminus. 
               
            
            
               •Pagrindinės teisės
            
            
               
                  Netaikoma.
               
            
            
               4.POVEIKIS BIUDŽETUI
            
            
               
                  Netaikoma.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Priemonė neapima jokių konkrečių stebėsenos ar ataskaitų teikimo reikalavimų. Tačiau, kadangi dar nežinoma tolesnė su COVID-19 susijusios situacijos eiga, visų pirma ar nekils naujų infekcijos bangų ir ar neteks iš naujo įvesti izoliavimo priemonių, ir kadangi reikia atsižvelgti į atskirų valstybių narių padėtį, Komisijai turėtų būti suteikti įgaliojimai gavus bet kurios valstybės narės prašymą leisti terminus papildomai pratęsti. Kaip ir Reglamento (EB) Nr. 561/2006
                     1
                   14 straipsnio nuostatos, procedūros sąlygos yra paprastos, todėl visus būtinus sprendimus galima priimti greitai. 
               
            
            
               •Išsamus konkrečių pasiūlymo nuostatų paaiškinimas
            
            
               –2003 m. liepos 15 d. Europos Parlamento ir Tarybos direktyva 2003/59/EB dėl tam tikrų kelių transporto priemonių kroviniams ir keleiviams vežti vairuotojų pradinės kvalifikacijos ir periodinio mokymo, iš dalies keičianti Tarybos reglamentą (EEB) Nr. 3820/85 ir Tarybos direktyvą 91/439/EEB bei panaikinanti Tarybos direktyvą 76/914/EEB
                  2
               
            
         
         
            
               Direktyva 2003/59/EB nustatyti profesionaliems krovininių automobilių ir autobusų vairuotojams taikomi pradinės kvalifikacijos ir kvalifikacijos kėlimo reikalavimai, kuriais siekiama užtikrinti saugų eismą  Europos keliuose. Direktyvos tikslas – visai Sąjungai nustatyti suderintus būtinuosius kompetencijos standartus. Direktyvoje reikalaujama, kad vairuotojai išeitų pirminį profesinį rengimą, o vėliau kas penkerius metus – kvalifikacijos kėlimo kursus. Dėl dabartinio COVID-19 protrūkio vairuotojai, kuriems taikomas įpareigojimas išeiti mokymus, gali būti nepajėgūs jo įvykdyti arba negalėti atnaujinti dokumentų, kuriais įrodoma, kad įpareigojimas išeiti kvalifikacijos kėlimo kursus įvykdytas. Todėl būtina pratęsti profesinės kompetencijos pažymėjimų ir juo remiantis vairuotojo pažymėjime arba vairuotojo kvalifikacinėje kortelėje daromo suderinto Sąjungos kodo „95“ įrašo galiojimą tais atvejais, kai profesinės kompetencijos pažymėjimas ar vairuotojo kvalifikacinė kortelė pagal tos direktyvos nuostatas baigtų galioti 2020 m. kovo 1 d. – rugpjūčio 31 d. Turėtų būti laikoma, kad šių dokumentų galiojimas pratęstas šešiais mėnesiais, ir jie turėtų toliau atitinkamai galioti, kad būtų užtikrintas kelių transporto tęstinumas.
            
            
               –2006 m. gruodžio 20 d. Europos Parlamento ir Tarybos direktyva 2006/126/EB dėl vairuotojo pažymėjimų (nauja redakcija)
                  3
               
            
            
               Direktyvoje 2006/126/EB numatyta, kad valstybių narių išduoti Sąjungos pavyzdžio vairuotojo pažymėjimai yra tarpusavyje pripažįstami. Joje nustatyti su šiais vairuotojo pažymėjimais susiję būtinieji reikalavimai, kuriais siekiama padidinti kelių eismo saugumą, sudaryti palankesnes laisvo piliečių judėjimo Sąjungoje sąlygas ir sumažinti sukčiavimo riziką. Todėl direktyva įvesti suderinti visų kategorijų vairuotojo pažymėjimų galiojimo laikotarpiai. Dėl dabartinio COVID-19 protrūkio vairuotojai gali negalėti atnaujinti arba pakeisti savo vairuotojo pažymėjimo. Todėl būtina, kad vairuotojo pažymėjimų, kurie įprastomis aplinkybėmis pagal tos direktyvos nuostatas nustotų galioti 2020 m. kovo 1 d. – rugpjūčio 31 d., galiojimas būtų laikomas pratęstu šešiais mėnesiais, kad būtų užtikrintas judumo keliuose tęstinumas.
            
            
               –2014 m. vasario 4 d. Europos Parlamento ir Tarybos reglamentas (ES) Nr. 165/2014 dėl kelių transporto priemonėse naudojamų tachografų, kuriuo panaikinamas Tarybos reglamentas (EEB) Nr. 3821/85 dėl kelių transporto priemonėse naudojamų tachografų ir iš dalies keičiamas Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo
                  4
                
            
            
               Norint išsaugoti kelių eismo saugos ir sąžiningos konkurencijos principus kelių transporto vidaus rinkoje labai svarbu, kad būtų laikomasi vairavimo trukmės ir darbo bei poilsio laiko taisyklių. Informacija, būtina siekiant įvertinti, ar laikomasi tų taisyklių, registruojama tachografuose ir vairuotojo kortelėse. Pagal Reglamento (ES) Nr. 165/2014 (toliau – Tachografų reglamentas) 23 straipsnį tachografus kas dvejus metus tikrina patvirtintos dirbtuvės siekdamos įvertinti, ar transporto priemonėje sumontuotas įtaisas tinkamai veikia, yra gerai sukalibruotas ir atitinka saugumo reikalavimus. Vairuotojo kortelės yra asmeninės, nacionalinės valdžios institucijos jas išduoda penkeriems metams. Pasibaigus vairuotojo kortelės galiojimui, ji turi būti pakeista nauja kortele pagal Tachografų reglamento 28 straipsnį. Remiantis Tachografų reglamento 29 straipsniu, jei vairuotojo kortelė pažeidžiama, blogai veikia, pametama ar pavagiama, vairuotojas per septynias kalendorines dienas savo nuolatinės gyvenamosios vietos valstybės narės kompetentingoms valdžios institucijoms pateikia prašymą išduoti kitą kortelę. Tos valdžios institucijos kitą kortelę išduoda per aštuonias dienas nuo atitinkamo išsamaus prašymo gavimo dienos. Valstybės narės pranešė Komisijai apie sunkumus atlikti periodines tachografų patikras ir atnaujinti vairuotojo korteles laikantis Sąjungos teisės aktuose nustatytų terminų. Šie sunkumai kilo dėl dabartinių išskirtinių aplinkybių, susijusių su COVID-19 protrūkiu. Šiomis aplinkybėmis valstybėms narėms reikėtų suteikti galimybę leisti ribotą laikotarpį toliau eksploatuoti transporto priemones, kuriose sumontuoti tachografai nebuvo patikrinti nustatytu laiku. 
            
            
               Be to, vairuotojams, kurių kortelių galiojimas pasibaigęs ir jie yra paprašę išduoti naują kortelę pagal Tachografų reglamento 28 straipsnį, turėtų būti sudarytos sąlygos ir įvestas įpareigojimas naudotis patikimais alternatyviais veiklos registravimo būdais, kol vairuotojo kortelę išduodančios institucijos išduos naują kortelę. Tachografų reglamento 35 straipsnio 2 dalyje numatyta procedūra dėl pažeistų, blogai veikiančių, pamestų ar pavogtų vairuotojo kortelių turėtų būti mutatis mutandis taikoma vairuotojams, kurių kortelės galiojimo laikas pasibaigęs. Šis būdas leis tuo pačiu metu tinkamai patenkinti du poreikius – užtikrinti transporto tęstinumą ir išvengti grėsmės kelių eismo saugai.
            
            
               –2014 m. balandžio 3 d. Europos Parlamento ir Tarybos direktyva 2014/45/ES dėl motorinių transporto priemonių ir jų priekabų periodinės techninės apžiūros, kuria panaikinama Direktyva 2009/40/EB
                  5
               
            
            
               Direktyva 2014/45/ES nustatyti suderinti minimalūs periodinės techninės apžiūros reikalavimai. Jie visų pirma susiję su apžiūros dažnumu ir atitinkamai su techninės apžiūros pažymų galiojimu. Dėl dabartinių išskirtinių aplinkybių, susijusių su COVID-19 protrūkiu, vykdyti šią veiklą gali būti neįmanoma. Todėl būtina užkrinti, kad techninė apžiūra, kuri turi būti atlikta 2020 m. kovo1 d. – rugpjūčio 31 d., galėtų būti atlikta vėliau, bet ne vėliau kaip per šešis mėnesius nuo pradinio termino pabaigos ir kad pažymos tokiais atvejais galiotų atitinkamai ilgiau.
            
            
               –2009 m. spalio 21 d. Europos Parlamento ir Tarybos reglamentas (EB) Nr. 1071/2009, nustatantis bendrąsias profesinės vežimo kelių transportu veiklos sąlygų taisykles ir panaikinantis Tarybos direktyvą 96/26/EB
                  6
               
            
            
               Reglamentu (EB) Nr. 1071/2009 nustatytos bendrosios profesinės vežimo kelių transportu veiklos sąlygų taisyklės. Tikėtina, kad dabartinėmis aplinkybėmis sumažėjus veiklos apimčiai, taigi ir apyvartai, dėl kurios sumažėjimo galėjo sumažėti ir nuosavi ištekliai, padaugės transporto įmonių, nepajėgsiančių atitikti finansinės būklės kriterijaus. Todėl net ir kitais atžvilgiais struktūriškai pajėgiems vežėjams kyla grėsmė prarasti veiklos licenciją ir būti priverstiems nutraukti transporto veiklą. Remiantis Reglamento (EB) Nr. 1071/2009 13 straipsnio 1 dalies c punktu, jei transporto įmonė nebeatitinka finansinės būklės kriterijaus, kompetentingos institucijos gali nustatyti ne ilgesnį kaip šešių mėnesių terminą, per kurį įmonė turi įrodyti, kad tą reikalavimą vėl pajėgs ilgą laiką vykdyti. Tačiau, atsižvelgiant į dabartinį veiklos ir pajamų trūkumą, šis maksimalus laikotarpis yra per trumpas ir turėtų būti pratęstas iki dvylikos mėnesių tais atvejais, kai atitikties vertinimai atliekami ir sprendimai priimami 2020 m. kovo 1 d. – gruodžio 31 d.
            
            
               –2009 m. spalio 21 d. Europos Parlamento ir Tarybos reglamentas (EB) Nr. 1072/2009 dėl bendrųjų patekimo į tarptautinio krovinių vežimo kelių transportu rinką taisyklių
                  7
               
            
            
               –2009 m. spalio 21 d. Europos Parlamento ir Tarybos reglamentas (EB) Nr. 1073/2009 dėl bendrųjų patekimo į tarptautinę keleivių vežimo tolimojo susisiekimo ir miesto autobusais rinką taisyklių ir iš dalies keičiantis Reglamentą (EB) Nr. 561/2006
                  8
               
            
            
               Tarptautinio krovinių vežimo keliais ir tarptautinio keleivių vežimo tolimojo susisiekimo ir miesto autobusais paslaugas teikiantys profesionalūs vežėjai privalo turėti Bendrijos licenciją, išduodamą, jei laikomasi sąlygų, nustatytų Reglamento (EB) Nr. 1072/2009 6 straipsnyje krovinių vežimo atveju ir Reglamento Nr. 1073/2009 4 straipsnyje keleivių vežimo atveju. 
            
            
               Bendrijos licencija patvirtinama, kad vežėjas yra įsisteigęs Sąjungoje ir atitinka būtinus tarptautinio transporto paslaugų teikimo reikalavimus. Be to, jei tarptautinio krovinių vežimo atveju vairuotojas yra trečiosios šalies pilietis, jis turėtų turėti vairuotojo liudijimą, išduotą pagal Reglamento Nr. 1072/2009 II skyriaus nuostatas. Pagal vairuotojo liudijimą valstybės narės gali veiksmingai patikrinti, ar trečiųjų šalių vairuotojai įdarbinti teisėtai ir ar jie dirba už vežimo operaciją atsakingam profesionaliam vežėjui. 
            
            
               Reguliarioms miesto ir tolimojo susisiekimo autobusų paslaugoms teikti reikalingas leidimas, išduodamas pagal Reglamento Nr. 1073/2009 III skyriaus nuostatas. Jiems atnaujinti mutatis mutandis taip pat taikoma ta pati procedūra. Leidimui taikomos tam tikros sąlygos, užtikrinančios, kad vežėjas gali tinkamai teikti konkrečias reguliarias paslaugas. Bendrijos licencija ir leidimas teikti reguliarias paslaugas yra tarpusavyje susiję, nes norint gauti leidimą būtina turėti Bendrijos licenciją. Bendrijos licencijas valstybių narių kompetentingos institucijos vežėjų prašymu išduoda ne ilgesniam kaip dešimties metų laikotarpiui, vairuotojo liudijimus ir leidimus teikti reguliarias miesto ir tolimojo susisiekimo autobusų paslaugas – ne ilgesniam kaip penkerių metų laikotarpiui. Tie laikotarpiai gali būti pratęsti. Licencijos, liudijimai ir leidimai atnaujinami patikrinus, ar tebetenkinamos sąlygos, pagal kurias jie buvo išduoti. Valstybės narės pranešė Komisijai apie sunkumus atnaujinti šias licencijas, liudijimus ir leidimus laikantis Sąjungos teisės aktuose nustatytų terminų arba atlikti patikrinimus, būtinus prieš juos atnaujinant. Šie sunkumai kyla dėl dabartinių išskirtinių aplinkybių, susijusių su COVID-19 protrūkiu. Tačiau labai svarbu užtikrinti transporto paslaugų tęstinumą. Todėl būtina ribotam laikotarpiui pratęsti minėtų Bendrijos licencijų, liudijimų ir leidimų galiojimą.
            
            
               –2016 m. gegužės 11 d. Europos Parlamento ir Tarybos direktyva (ES) 2016/798 dėl geležinkelių saugos
                  9
               
            
            
               –2004 m. balandžio 29 d. Europos Parlamento ir Tarybos direktyva 2004/49/EB dėl saugos Bendrijos geležinkeliuose ir iš dalies pakeičianti Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (Saugos geležinkeliuose direktyva)
                  10
               
            
            
               
                  Direktyva 2004/49/EB ir Direktyva (ES) 2016/798 reglamentuojamas saugos sertifikavimas ir saugos įgaliojimai Sąjungoje. Direktyva 2004/49/EB nuo 2020 m. birželio 16 d. panaikinama Direktyva (ES) 2016/798. Iki šios datos ji vis dar taikoma toms valstybėms narėms, kurios pratęsė Direktyvos (ES) 2016/798 perkėlimo į nacionalinę teisę laikotarpį iki tos pačios datos pagal pastarosios direktyvos 33 straipsnio 2 dalį. 
               
               
                  Pagal Direktyvos (ES) 2016/798 10 straipsnio 13 dalį geležinkelio įmonė turi turėti Europos Sąjungos geležinkelių agentūros arba nacionalinės saugos institucijos išduotą bendrą saugos sertifikatą, kuris , pateikus paraišką, turi būti atnaujinamas ne rečiau kaip kas penkerius metus. Pagal Direktyvos (ES) 2016/798 12 straipsnio 2 dalį infrastruktūros valdytojų saugos įgaliojimai galioja penkerius metus. 
               
               
                  Pagal Direktyvos 2004/49/EB 10 straipsnio 5 dalį saugos sertifikatas geležinkelio įmonės prašymu atnaujinamas ne rečiau kaip kas penkerius metus. Pagal Direktyvos 2004/49/EB 11 straipsnio 2 dalį saugos įgaliojimai infrastruktūros valdytojo prašymu atnaujinami ne rečiau kaip kas penkerius metus. 
               
            
         
         
            
               
                  Dėl COVID-19 protrūkio nulemtos ypatingos padėties nacionalinės valdžios institucijos, geležinkelio įmonės ir infrastruktūros valdytojai susiduria su sunkumais atnaujinti (bendrus) saugos sertifikatus ir saugos įgaliojimus arba išduoti saugos įgaliojimus naujam laikotarpiui tais atvejais, kai dabartiniai netrukus nustos galioti. Todėl siekiant užtikrinti, kad nebūtų pakenkta geležinkelio įmonių ir infrastruktūros valdytojų veiklai būtina pratęsti šių dokumentų atnaujinimo ir galiojimo terminą. Pratęsus terminą šešiais mėnesiais nacionalinės saugos institucijos turėtų daugiau laiko patikrinimams vietoje ir kitam reikiamam administraciniam darbui atlikti.
               
            
            
               –
               
                  2007 m. spalio 23 d. Europos Parlamento ir Tarybos direktyva 2007/59/EB dėl traukinių mašinistų, valdančių lokomotyvus ir traukinius geležinkelių sistemoje Bendrijos teritorijoje, sertifikavimo
               
               
                  11
               
            
            
               
                  Remiantis Direktyvos 2007/59/EB 14 straipsnio 5 dalimi, pažymėjimas galioja dešimt metų, atsižvelgiant į 16 straipsnio 1 dalį. Dėl COVID-19 protrūkio nulemtos ypatingos padėties kompetentingos institucijos susiduria su sunkumais atnaujinti pažymėjimus laikantis nustatytų sąlygų. Pažymėjimai, kurie turi būti atnaujinti tuo laikotarpiu, kuriuo jų atnaujinti neįmanoma, turėtų galioti dar šešis mėnesius. Toks pat šešių mėnesių laikotarpis turėtų būti suteiktas ir traukinių mašinistams, kad jie galėtų praeiti periodinius patikrinimus.
               
            
            
               –2012 m. lapkričio 21 d. Europos Parlamento ir Tarybos direktyva 2012/34/ES, kuria sukuriama bendra Europos geležinkelių erdvė
                  12
               
            
            
               
                  Direktyvos 2012/34/ES 24 straipsnio 3 dalyje nustatyta, kad tais atvejais, kai licencija yra paskelbta laikinai negaliojančia arba atšaukta todėl, kad geležinkelio įmonė neatitinka finansinės būklės reikalavimų, licencijas išduodanti institucija gali išduoti laikinąją licenciją, kol įmonė bus pertvarkyta, jeigu nekyla grėsmė saugai. Tačiau maksimalus laikinosios licencijos galiojimo laikotarpis yra šeši mėnesiai. Dėl COVID-19 protrūkio nulemtų ypatingų aplinkybių institucijoms itin sunku priimti atitinkamus sprendimus, konkrečiai dėl naujos licencijos išdavimo laikotarpiui pasibaigus laikinosios licencijos galiojimui. Todėl atitinkamų laikinųjų licencijų, išduotų arba baigiančių galioti 2020 m. kovo 1 d. – rugpjūčio 30 d., galiojimas turėtų būti pratęstas šešiais mėnesiais.
               
               
                  Direktyvos 2012/34/ES 25 straipsnio 2 dalyje nustatyta, kad licencijas išduodanti institucija sprendimą dėl licencijos paraiškos patenkinimo turi priimti per tris mėnesius. Tačiau dėl minėtų priežasčių licencijas išduodančios institucijos neturi galimybės to padaryti laiku. Todėl siūloma sprendimų dėl 2020 m. sausio 12 d. – rugpjūčio 31 d. pateiktų paraiškų priėmimo terminą šioms institucijoms pratęsti šešiais mėnesiais. 
               
               
                  Remiantis Direktyva 2012/34/ES, jei geležinkelio įmonė negali įvykdyti finansinės būklės reikalavimų, licencijas išduodančios institucijos gali jos licenciją paskelbti laikinai negaliojančia arba ją atšaukti. Tokiu atveju valdžios institucijos, atšaukusios licenciją, arba paskelbusios ją laikinai negaliojančia, tokioms geležinkelio įmonėms gali išduoti laikinąją licenciją. Laikinoji licencija skirta tam, kad geležinkelio įmonė galėtų persitvarkyti ir tęsti savo veiklą, jei tai nekelia pavojaus saugai. Tačiau patirtis parodė, kad taip rinkai siunčiamas labai neigiamas signalas apie geležinkelio įmonės išlikimo galimybes, o tai savo ruožtu didina jos finansines problemas, visų pirma susijusias su pinigų srautu. Tikėtina, kad daugelis geležinkelio įmonių, kurios iki krizės buvo finansiškai stabilios, atsidurs tokioje padėtyje, kai dėl jų finansinės padėties licenciją teks paskelbti laikinai negaliojančia arba atšaukti. Dabartinės krizės aplinkybėmis tai gali būti nepagrįsta, ypač ekonominiu ir saugos požiūriu. Be to, geležinkelio įmonėms gali prireikti daugiau laiko finansiniam stabilumui atgauti po to, kai bus atšauktos dėl COID-19 protrūkio įvestos izoliavimo priemonės.
               
               
                  Todėl siūloma laikinai leisti valstybėms narėms palikti dabartines licencijas be pakeitimų, t. y. neatšaukti jų ar neskelbti laikinai negaliojančiomis ir neišduoti laikinųjų licencijų, jei nekyla pavojus saugai. Valstybės narės ir toliau galės stebėti atitinkamų geležinkelio įmonių finansinę būklę, visų pirma siekdamos apsaugoti keleivius nuo pernelyg didelio pavojaus saugai. Taip geležinkelio įmonėms būtų pašalintos nereikalingos kliūtys ir sudarytos geresnės finansinio atsigavimo sąlygas.
               
            
            
               –
               
                  1996 m. liepos 23 d. Tarybos direktyva 96/50/EB dėl nacionalinių laivų kapitonų pažymėjimų, leidžiančių vežti krovinius ir keleivius Bendrijos vidaus vandenų keliais, įgijimo sąlygų suderinimo
               
               
                  13
               
            
            
               
                  Direktyvos 96/50/EB 6 straipsnio 2 dalyje reikalaujama, kad laivavedžio pažymėjimą turintys asmenys, sulaukę 65 metų amžiaus per artimiausius tris mėnesius ir vėliau kasmet turi pasitikrinti sveikatą. Tačiau dėl priemonių, kurių imtasi dėl COVID-19 protrūkio, apribotos galimybės gauti medicinos paslaugas, jei tai nėra skubūs tyrimai, todėl laivavedžiams gali būti neįmanoma praeiti sveikatos patikrinimo tuo laikotarpiu, kuriuo taikomos minėtos priemonės. Todėl visais atvejais, kai sveikatos patikrinimo terminas baigiasi 2020 m. kovo 1 d. – rugpjūčio 31 d., šis terminas turėtų būti pratęstas šešiais mėnesiais.
               
            
            
               –2016 m. rugsėjo 14 d. Europos Parlamento ir Tarybos direktyva (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB
                  14
               
            
            
               Sąjungos vidaus vandenų laivybos sertifikatų galiojimo laikotarpis nustatomas pagal Direktyvos (ES) 2016/1629 10 straipsnį. Be to, Direktyvos (ES) 2016/1629 28 straipsnyje numatyta, kad dokumentai, kuriems taikoma ta direktyva ir kuriuos valstybių narių kompetentingos valdžios institucijos yra išdavusios pagal anksčiau taikytą 2006 m. gruodžio 12 d. Europos Parlamento ir Tarybos direktyvą 2006/87/EB, nustatančią techninius reikalavimus vidaus vandenų laivams ir panaikinančią Tarybos direktyvą 82/714/EEB
                  15
               , toliau galioja. 
            
            
               Dėl priemonių, kurių imtasi atsižvelgiant į COVID-19 protrūkį, kompetentingoms institucijoms gali būti sudėtinga ir kartais neįmanoma atlikti techninio patikrinimo, atliekamo tam, kad būtų galima pratęsti atitinkamų sertifikatų galiojimą arba, Direktyvos (ES) 2016/1629 28 straipsnyje nurodytų dokumentų atveju, juos pakeisti. 
            
            
               Todėl, siekiant užtikrinti teisinį tikrumą ir sudaryti sąlygas toliau eksploatuoti atitinkamus vidaus vandenų laivus, tikslinga šešiais mėnesiais pratęsti Sąjungos vidaus vandenų laivybos sertifikatų ir dokumentų, kuriems taikomas Direktyvos (ES) 2016/1629 28 straipsnis ir kurie kitu atveju nustotų galioti 2020 m. kovo 1 d. – rugpjūčio 31 d., galiojimą.
            
            
               –2004 m. kovo 31 d. Europos Parlamento ir Tarybos reglamentas (EB) Nr. 725/2004 dėl laivų ir uostų įrenginių apsaugos stiprinimo
                  16
               
            
            
               –2005 m. spalio 26 d. Europos Parlamento ir Tarybos direktyva 2005/65/EB dėl uostų apsaugos stiprinimo
                  17
               
            
            
               Dėl COVID-19 protrūkio šiuo laikotarpiu sudėtinga atlikti laivybos saugumo patikrinimus ir apžiūras, nes tam inspektoriai turi fiziškai būti uoste, uosto įrenginiuose ir laivuose. Daugeliu atveju tai reiškia, kad per nustatytus terminus neįmanoma atnaujinti liudijimų, vertinimų ir planų, kurių reikalaujama pagal Sąjungos laivybos saugumo teisės aktus. Todėl būtina pasiūlyti saugumui nekenkiančių lanksčių ir racionalių sprendimų, prireikus pratęsiant šių dokumentų galiojimą pagrįstam laikotarpiui. Tai taikytina ir laivybos saugumo treniruotėms bei pratyboms, kurias vykdyti šalims įvedus izoliavimo priemones taip pat gali būti sunku.
            
            
               2020/0068 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
         
         
            
               kuriuo atsižvelgiant į COVID-19 protrūkį nustatomos specialios laikinosios priemonės dėl transporto teisės aktais reglamentuojamų tam tikrų pažymėjimų, licencijų bei leidimų galiojimo ir tam tikrų periodinių patikrų ir mokymų atidėjimo
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 91 straipsnį ir 100 straipsnio 2 dalį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  18
               , 
            
            
               atsižvelgdami į Regionų komiteto nuomonę
                  19
               , 
            
            
               laikydamiesi įprastos teisėkūros procedūros,
            
            
               kadangi:
            
            
               (1)COVID-19 protrūkis ir su juo susijusi visuomenės sveikatos krizė yra precedento neturintis iššūkis valstybėms narėms ir didelė našta nacionalinėms institucijoms, Sąjungos piliečiams ir ekonominės veiklos vykdytojams, visų pirma vežėjams. Dėl COVID-19 krizės susidarė ypatingos aplinkybės, kurios daro poveikį įprastai su įvairiuose transporto sektoriuose atliktinais administraciniais formalumais susijusiai valstybių narių kompetentingų institucijų veiklai ir transporto įmonių darbui ir kurių nebuvo galima pagrįstai numatyti tuo metu, kai buvo priimamoms atitinkamos priemonės. Šios ypatingos aplinkybės turi didelį poveikį įvairioms Sąjungos transporto teisės aktais reglamentuojamoms sritims;
            
            
               (2)visų pirma, vežėjai ir kiti susiję asmenys gali nepajėgti atlikti formalumų ar procedūrų, būtinų norint laikytis tam tikrų Sąjungos teisės nuostatų, susijusių su pažymėjimų, licencijų ir leidimų atnaujinimu ar jų galiojimo pratęsimu arba atlikti kitų jų galiojimui išlaikyti būtinų veiksmų. Dėl tų pačių priežasčių valstybių narių kompetentingos institucijos gali nepajėgti vykdyti Sąjungos teisėje nustatytų įpareigojimų ir užtikrinti, kad atitinkami vežėjų pateikti prašymai būtų išnagrinėti iki nustatytų terminų. Todėl būtina priimti priemones šiems sunkumams įveikti ir teisiniam tikrumui bei tinkamam atitinkamų teisės aktų taikymui užtikrinti. Tuo tikslu turėtų būti numatyti pakeitimai, visų pirma susiję su tam tikrais terminais, kartu numatant, kad Komisija bet kurios valstybės narės prašymu gali leisti terminus pratęsti; 
            
            
               (3)Europos Parlamento ir Tarybos direktyva 2003/59/EB 
                  20
                nustatomos tam tikrų kelių transporto priemonių, skirtų kroviniams ir keleiviams vežti, vairuotojų pradinės kvalifikacijos įgijimo ir kvalifikacijos kėlimo taisyklės. Šie vairuotojai privalo turėti profesinės kompetencijos pažymėjimą ir įrodyti, kad baigė kvalifikacijos kėlimo kursus, pateikdami vairuotojo pažymėjimą arba vairuotojo kvalifikacinę kortelę, kurioje tie kursai užregistruoti. Kadangi dėl COVID-19 protrūkio nulemtų ypatingų aplinkybių iškilo sunkumų išeiti kvalifikacijos kėlimo kursus ir atnaujinti tai patvirtinančius profesinės kvalifikacijos pažymėjimus, būtina pratęsti šių pažymėjimų galiojimą šešiais mėnesiais nuo jų galiojimo pabaigos datos, kad būtų užtikrintas kelių transporto tęstinumas; 
            
            
               (4)Europos Parlamento ir Tarybos direktyva 2006/126/EB
                  21
                nustatytos vairuotojo pažymėjimų taisyklės. Joje numatyta, kad valstybių narių išduoti Sąjungos pavyzdžio vairuotojo pažymėjimai pripažįstami tarpusavyje, ir nustatyti su jais susiję minimalūs reikalavimai. Visų pirma, motorinių transporto priemonių vairuotojai privalo turėti galiojantį vairuotojo pažymėjimą, kuris pasibaigus jo administraciniam galiojimui turi būti atnaujintas arba tam tikrais atvejais pakeistas. Kadangi dėl COVID-19 protrūkio nulemtų ypatingų aplinkybių iškilo sunkumų atnaujinti vairuotojo pažymėjimus, būtina pratęsti tam tikrų pažymėjimų galiojimą šešiais mėnesiais nuo jų galiojimo pabaigos datos, kad būtų užtikrintas judumo keliuose tęstinumas; 
            
            
               (5)Europos Parlamento ir Tarybos reglamentu (ES) Nr. 165/2014
                  22
                nustatomos kelių transporto priemonėse naudojamų tachografų taisyklės. Siekiant užtikrinti sąžiningą konkurenciją ir kelių eismo saugą, būtina laikytis vairavimo trukmės ir darbo bei poilsio laiko taisyklių, nustatytų Europos Parlamento ir Tarybos reglamente (EB) Nr. 561/2006
                  23
                ir Europos Parlamento ir Tarybos direktyvoje 2002/15/EB
                  24
               . Kelių transporto paslaugų tęstinumą būtina užtikrinti net ir dėl COVID-19 protrūkio nulemtų ypatingų aplinkybių iškilus sunkumams atlikti periodines tachografų patikras, todėl Reglamento (ES) Nr. 165/2014 23 straipsnio 1 dalyje nurodytos  2020 m. kovo 1 d. – rugpjūčio 31 d. atliktinos patikros dabar turėtų būti atliktos ne vėliau kaip per šešis mėnesius nuo tos dienos, iki kurios jos turėjo būti atliktos pagal tą straipsnį. Tuo pačiu pagrindu, kadangi institucijoms dėl COVID-19 protrūkio nulemtų išskirtinių aplinkybių kilo sunkumų atnaujinti ir pakeisti vairuotojo korteles, joms turėtų būti suteiktas papildomas laikotarpis šiems veiksmams atlikti, o vairuotojams, kol gaus naują kortelę, turėtų būti sudarytos sąlygos ir įvestas įpareigojimas naudotis patikimais alternatyviais būtinos informacijos, susijusios su vairavimo trukme ir darbo bei poilsio laiku, registravimo būdais; 
            
            
               (6)Europos Parlamento ir Tarybos direktyva 2014/45/ES
                  25
                nustatomos motorinių transporto priemonių ir jų priekabų periodinės techninės apžiūros taisyklės. Periodinė techninė apžiūra yra sudėtinis patikrinimas, kuriuo siekiama užtikrinti, kad naudojamos transporto priemonės būtų saugios ir aplinkosaugos požiūriu priimtinos būklės. Kadangi dėl COVID-19 protrūkio nulemtų ypatingų aplinkybių iškilo sunkumų atlikti periodinę techninę apžiūrą,  2020 m. kovo 1 d. – rugpjūčio 31 d. atliktina apžiūra dabar turėtų būti atlikta vėliau, bet ne vėliau kaip per šešis mėnesius nuo pradinio termino, o atitinkamos pažymos turėtų galioti atitinkamai ilgiau; 
            
            
               (7)Europos Parlamento ir Tarybos reglamentu (EB) Nr. 1071/2009
                  26
                nustatomos bendrosios profesinės vežimo kelių transportu veiklos sąlygų taisyklės. COVID-19 krizė smarkiai paveikė sektoriaus finansinę padėtį ir kai kurios transporto įmonės nebeatitinka finansinės būklės reikalavimų. Dėl krizės sumažėjus veiklos mastui galima spėti, kad įmonėms prireiks daugiau nei įprastai laiko įrodyti, kad šį reikalavimą jos vėl pajėgs ilgą laiką vykdyti. Todėl tikslinga Reglamento (EB) Nr. 1071/2009 13 straipsnio 1 dalies c punkte šiuo tikslu nustatytą ilgiausią laikotarpį pailginti nuo šešių iki dvylikos mėnesių tais atvejais, kai atitikties vertinimai atliekami ir sprendimai priimami 2020 m. kovo 1 d. – gruodžio 31 d.;
            
            
               (8)Europos Parlamento ir Tarybos reglamentais (EB) Nr. 1072/2009
                  27
                ir (EB) Nr. 1073/2009
                  28
                nustatomos atitinkamai bendrosios patekimo į tarptautinio krovinių vežimo kelių transportu rinką taisyklės ir bendrosios patekimo į tarptautinę keleivių vežimo tolimojo susisiekimo ir miesto autobusais rinką taisyklės. Tarptautiniam krovinių vežimui keliais ir tarptautiniam keleivių vežimui tolimojo susisiekimo ir miesto autobusais, inter alia, privaloma Bendrijos licencija, o krovinių vežimo operacijas vykdantys trečiųjų šalių vairuotojai privalo turėti vairuotojo liudijimą. Reguliarioms miesto ir tolimojo susisiekimo autobusų paslaugoms teikti taip pat reikalingas leidimas. Tos licencijos, liudijimai ir leidimai gali būti atnaujinami patikrinus, ar vis dar tenkinamos atitinkamos sąlygos. Dėl COVID-19 protrūkio nulemtų ypatingų aplinkybių atnaujinti tas licencijas, liudijimus ir leidimus yra sudėtinga, todėl būtina jų galiojimą pratęsti šešiais mėnesiais nuo jų galiojimo pabaigos datos, kad būtų užtikrintas kelių transporto tęstinumas;
            
            
               (9)Europos Parlamento ir Tarybos direktyva (ES) 2016/798
                  29
                nustatomos geležinkelių saugos taisyklės. Dėl izoliavimo priemonių ir papildomo darbo krūvio valdant COVID-19 protrūkį nacionalinėms valdžios institucijoms, geležinkelio įmonėms ir infrastruktūros valdytojams kyla sunkumų pagal tos direktyvos 10 ir 12 straipsnius atnaujinti bendrus saugos sertifikatus ir išduoti saugos įgaliojimus naujam laikotarpiui tais atvejais, kai dabartiniai netrukus nustos galioti. Todėl bendrų saugos sertifikatų atnaujinimo terminas turėtų būti pratęstas šešiais mėnesiais ir atitinkami dabar galiojantys sertifikatai turėtų galioti atitinkamai ilgiau. Saugos įgaliojimų galiojimas taip pat turėtų būti pratęstas šešiais mėnesiais; 
            
            
               (10)remdamosi Direktyvos (ES) 2016/798 33 straipsnio 2 dalimi kai kurios valstybės narės pratęsė tos direktyvos perkėlimo į nacionalinę teisę laikotarpį. Todėl tose valstybėse narėse toliau taikomos Europos Parlamento ir Tarybos direktyvos 2004/49/EB
                  30
                taisyklės. Taigi taip pat būtina numatyti galimybę pratęsti pagal Direktyvos 2004/49/EB 10 ir 11 straipsnius išduotų saugos sertifikatų ir saugos įgaliojimų atnaujinimo terminus ir nurodyti, kad tam tikri saugos sertifikatai ir įgaliojimai atitinkamai toliau galioja; 
            
         
         
            
               (11)Europos Parlamento ir Tarybos direktyva 2007/59/EB
                  31
                nustatomos traukinių mašinistų, valdančių Sąjungos geležinkelių sistemos lokomotyvus ir traukinius, sertifikavimo taisyklės. Šios direktyvos 14 straipsnio 5 dalyje numatyta, kad traukinio mašinisto pažymėjimai galioja ne ilgiau kaip dešimt metų, o juos turintys mašinistai privalo praeiti periodinius patikrinimus. Dėl COVID-19 protrūkio nulemtų ypatingų aplinkybių kilo sunkumų atnaujinti pažymėjimus, todėl pažymėjimų, kurie nustoja galioti 2020 m. kovo 1 d. – rugpjūčio 31 d., galiojimas turėtų būti pratęstas. Analogiškai papildomi šeši mėnesiai turėtų būti suteikti ir traukinių mašinistams, kad jie galėtų praeiti periodinius patikrinimus; 
            
            
               (12)Europos Parlamento ir Tarybos direktyva 2012/34/ES
                  32
                sukuriama bendra Europos geležinkelių erdvė. Remiantis tos direktyvos 24 straipsnio 3 dalimi, jei geležinkelio įmonė neatitinka finansinės būklės reikalavimų, nacionalinės licencijas išduodančios institucijos gali jos licenciją paskelbti laikinai negaliojančia arba ją atšaukti ir išduoti laikinąją licenciją, kol geležinkelio įmonė bus pertvarkyta, jeigu nekyla grėsmė saugai. Dėl COVID-19 protrūkio nulemtų ypatingų aplinkybių institucijoms itin sunku priimti atitinkamus sprendimus, konkrečiai dėl naujos licencijos išdavimo pasibaigus laikinosios licencijos galiojimui. Todėl atitinkamų laikinųjų licencijų, baigiančių galioti 2020 m. kovo 1 d. – rugpjūčio 30 d., galiojimas turėtų būti pratęstas šešiais mėnesiais; 
            
            
               (13)Direktyvos 2012/34/ES 25 straipsnio 2 dalyje nustatyta, kad licencijas išduodančios institucijos sprendimą dėl licencijos paraiškos patenkinimo turi priimti per tris mėnesius. Dėl COVID-19 protrūkio nulemtų ypatingų aplinkybių atitinkamus sprendimus priimti sudėtinga, todėl šį terminą būtina pratęsti šešiais mėnesiais; 
            
            
               (14)geležinkelio įmonėms, kurios iki COVID-19 protrūkio buvo finansiškai stabilios, kyla likvidumo problemų, dėl kurių jų licenciją gali tekti paskelbti laikinai negaliojančia, atšaukti arba galbūt pakeisti laikinąja licencija, nors struktūrinės ir ekonominės būtinybės tam nėra. Laikinosios licencijos išdavimas pagal Direktyvos 2012/34/ES 24 straipsnio 3 dalį gali būti neigiamas signalas rinkai apie geležinkelio įmonės išlikimo galimybes, o tai savo ruožtu paaštrintų finansines problemas, kurios šiaip būtų laikinos. Todėl reikėtų numatyti, kad remiantis licencijas išduodančios institucijos vertinimu, atliktu 2020 m. kovo 1 d. – rugpjūčio 31 d., ir tuo pačiu laikotarpiu priimtu sprendimu tokių geležinkelio įmonių licencija neprivalo būti paskelbta laikinai negaliojančia ar atšaukta, jeigu nekyla grėsmė saugai ir jeigu galimybė per šešių mėnesių laikotarpį pertvarkyti įmonę finansiškai yra reali. Pasibaigus šiam šešių mėnesių laikotarpiui, įmonei turėtų būti taikomos Direktyvos 2012/34/ES 24 straipsnio 1 dalyje nustatytos bendrosios taisyklės;
            
            
               (15)Direktyva 96/50/EB
                  33
                nustatomos laivavedžių pažymėjimų, leidžiančių vežti krovinius ir keleivius Sąjungos vidaus vandenų keliais, išdavimo sąlygos. Sulaukę 65 metų pažymėjimą turintys laivavedžiai privalo periodiškai pasitikrinti sveikatą. Dėl priemonių, kurių imtasi dėl COVID-19 protrūkio, ypač dėl ribotų galimybių gauti medicininių tyrimų paslaugas, laivavedžio pažymėjimą turintiems asmenims gali būti neįmanoma atlikti reikiamo sveikatos patikrinimo tuo laikotarpiu, kuriuo taikomos minėtos priemonės. Todėl visais atvejais, kai sveikatos patikrinimo terminas baigiasi 2020 m. kovo 1 d. – rugpjūčio 31 d., jis turėtų būti pratęstas šešiais mėnesiais; 
            
            
               (16)Europos Parlamento ir Tarybos direktyva (ES) 2016/1629
                  34
                nustatomi vidaus vandenų laivams taikomi techniniai reikalavimai. Pagal tos direktyvos 10 straipsnį nustatomas Sąjungos vidaus vandenų laivybos sertifikatų galiojimo laikotarpis. Be to, Direktyvos (ES) 2016/1629 28 straipsnyje nustatyta, kad dokumentai, kuriems taikoma ta direktyva ir kuriuos valstybių narių kompetentingos institucijos išdavė iki 2018 m. spalio 6 d. pagal anksčiau taikytą Europos Parlamento ir Tarybos direktyvą 2006/87/EB
                  35
               , galioja iki jų galiojimo pabaigos dienos. Dėl priemonių, kurių imtasi atsižvelgiant į COVID-19 protrūkį, kompetentingoms institucijoms gali būti sudėtinga ir kartais neįmanoma atlikti reikiamų techninių patikrinimų, kad būtų galima pratęsti atitinkamų sertifikatų galiojimą arba, Direktyvos (ES) 2016/1629 28 straipsnyje nurodytų dokumentų atveju, juos pakeisti. Todėl, siekiant sudaryti sąlygas toliau eksploatuoti atitinkamus vidaus vandenų laivus, tikslinga šešiems mėnesiams  pratęsti Sąjungos vidaus vandenų laivybos sertifikatų ir dokumentų, kuriems taikomas Direktyvos (ES) 2016/1629 28 straipsnis ir kurie kitu atveju nustotų galioti 2020 m. kovo 1 d. – rugpjūčio 31 d., galiojimą;
            
            
               (17)Europos Parlamento ir Tarybos reglamentu (EB) Nr. 725/2004
                  36
                nustatomos laivų ir uostų įrenginių apsaugos taisyklės. Europos Parlamento ir Tarybos direktyva 2005/65/EB
                  37
                nustatomos uostų apsaugos stiprinimo esant pavojų saugumui keliančių incidentų grėsmei taisyklės. Ja taip pat užtikrinama, kad sustiprinta uosto apsauga pasitarnautų taikant apsaugos priemones pagal Reglamentą (EB) Nr. 725/2004. Dėl dabartinės sveikatos krizės valstybių narių valdžios institucijoms sudėtinga atlikti laivybos saugumo patikrinimus ir apžiūras, kurie būtini norint atnaujinti tam tikrus dokumentus laikantis Sąjungos laivybos saugumo teisės aktuose nustatytų terminų. Todėl būtina pagrįstam laikotarpiui pratęsti liudijimų galiojimą ir vertinimų bei planų, kurių reikalaujama pagal tuos teisės aktus, parengimo terminus siekiant valstybėms narėms ir laivybos sektoriui pasiūlyti lanksčią ir racionalią išeitį iš susidariusios padėties ir išsaugoti svarbiausias tiekimo grandines kartu nepakenkiant saugumui. Taip pat turėtų būti pasiūlytas lankstus sprendimas dėl laivybos saugumo treniruočių bei pratybų, kurios pagal teisės aktus turi būti vykdomos laikantis nustatytų terminų;
            
            
               (18)kadangi šio reglamento tikslo, t. y. pratęsti Sąjungos teisės aktuose nustatytus pažymėjimų, licencijų ir leidimų atnaujinimo arba galiojimo pratęsimo terminus, valstybės narės negali deramai pasiekti, o dėl siūlomo veiksmo masto ir poveikio to tikslo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina tam tikslui pasiekti; 
            
            
               (19)šis reglamentas turėtų būti priimtas skubos tvarka, kad kuo greičiau būtų panaikintas teisinis netikrumas, su kuriuo susiduria daugybė įvairių sektorių valdžios institucijų ir veiklos vykdytojų, ypač jau pasibaigus atitinkamiems terminams. Todėl tikslinga taikyti prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nustatyto aštuonių savaičių laikotarpio išimtį; 
            
            
               (20)dėl staigaus COVID-19 pandemijos protrūkio, kurio numatyti nebuvo įmanoma, ir atitinkamų teisėkūros procedūrų, reikalingų tokioms priemonėms priimti, jų nebuvo įmanoma priimti laiku. Dėl šios priežasties šio reglamento nuostatos turėtų apimti ir laikotarpį iki jo įsigaliojimo. Atsižvelgiant į šių nuostatų pobūdį, tai neturėtų pažeisti teisėtų atitinkamų asmenų lūkesčių;
            
            
               (21)šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Dalykas
            
            
               Šiuo reglamentu nustatomos specialios laikinosios priemonės dėl tam tikrų pažymėjimų, licencijų ir leidimų atnaujinimo ar jų galiojimo laikotarpio pratęsimo, taip pat dėl tam tikrų periodinių patikrų ir mokymų atidėjimo, kurios reaguojant į dėl COVID-19 protrūkio susidariusias ypatingas aplinkybes turėtų būti taikomos kelių, geležinkelių ir vidaus vandenų transporto bei laivybos saugumo srityje.
            
            
               2 straipsnis
            
            
               Direktyvoje 2003/59/EB nustatytų terminų pratęsimas
            
            
               (1)Nepaisant Direktyvos 2003/59/EB 8 straipsnio 2 ir 3 dalių, kvalifikacijos kėlimo kursų išklausymo terminai, kurie pagal tas nuostatas baigtųsi 2020 m. kovo 1 d. – rugpjūčio 31 d. (referencinis laikotarpis), kiekvienu atveju laikomi pratęstais šešių mėnesių laikotarpiui. Profesinės kompetencijos pažymėjimai atitinkamai galioja toliau.
            
            
               (2)Direktyvos 2006/126/EB I priede nustatyto suderinto Sąjungos kodo „95“, kurį kompetentingos institucijos remdamosi 1 dalyje nurodytu profesinės kompetencijos pažymėjimu įrašo Direktyvos 2003/59/EB 10 straipsnio 1 dalyje nurodytame vairuotojo pažymėjime arba vairuotojo kvalifikacinėje kortelėje, galiojimas laikomas pratęstu šešių mėnesių laikotarpiui nuo vairuotojo pažymėjime ar kortelėje nurodytos datos.
            
            
               (3)Direktyvos 2003/59/EB II priede nurodytų vairuotojo kvalifikacinių kortelių, kurios baigtų galioti 2020 m. kovo 1 d. – rugpjūčio 31 d. (referencinis laikotarpis), galiojimas laikomas pratęstu šešių mėnesių laikotarpiui nuo kortelėje nurodytos administracinio galiojimo pabaigos datos.
            
         
         
            
               (4)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, išklausyti kvalifikacijos kėlimo kursų ar gauti jų išklausymo patvirtinimo, gauti suderinto Sąjungos kodo „95“ įrašų arba atnaujinti vairuotojo kvalifikacinių kortelių po 2020 m. rugpjūčio 31 d. greičiausiai vis dar nebus įmanoma, ji gali pateikti pagrįstą prašymą leisti 1, 2 ir 3 dalyse nurodytus laikotarpius atitinkamai pratęsti. Toks prašymas gali būti teikiamas dėl referencinių laikotarpių, šešių mėnesių laikotarpių arba dėl abejų. Jis Komisijai pateikiamas ne vėliau kaip 2020 m. liepos 15 d.
            
            
               (5)Gavusi prašymą pagal 4 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo valstybei narei leidžia kiekvienu atveju pratęsti atitinkamai 1, 2 ir 3 dalyse nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, tęsis sunkumai, trukdantys išklausyti atitinkamą kvalifikacijos kėlimo kursą arba gauti jo išklausymo patvirtinimą, gauti suderinto Sąjungos kodo „95“ įrašą arba atnaujinti vairuotojo kvalifikacinę kortelę.
            
            
               Komisija savo sprendimą paskelbia Oficialiajame leidinyje.
            
            
               3 straipsnis
            
            
               Direktyvoje 2006/126/EB nustatytų terminų pratęsimas 
            
            
               (1)Nepaisant Direktyvos 2006/126/EB 7 straipsnio ir I priedo 3 punkto d papunkčio, vairuotojo pažymėjimų, kurie pagal tas nuostatas baigtų galioti 2020 m. kovo 1 d. – rugpjūčio 31 d. (referencinis laikotarpis), galiojimas laikomas pratęstu šešių mėnesių laikotarpiui nuo vairuotojo pažymėjime nurodytos datos. 
            
            
               (2)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, atnaujinti vairuotojo pažymėjimų po 2020 m. rugpjūčio 31 d. greičiausiai vis dar nebus įmanoma, ji gali pateikti pagrįstą prašymą leisti 1 dalyje nurodytus laikotarpius atitinkamai pratęsti. Toks prašymas gali būti teikiamas dėl referencinio laikotarpio, šešių mėnesių laikotarpio arba dėl abiejų. Jis Komisijai pateikiamas ne vėliau kaip 2020 m. liepos 15 d.
            
            
               (3)Gavusi prašymą pagal 2 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo valstybei narei leidžia kiekvienu atveju pratęsti 1 dalyje nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, vairuotojo pažymėjimų bus vis dar neįmanoma atnaujinti. 
            
            
               Komisija savo sprendimą paskelbia Oficialiajame leidinyje.
            
            
               4 straipsnis
            
            
               Reglamente (ES) Nr. 165/2014 nustatytų terminų pratęsimas
            
            
               (1)Nepaisant Reglamento (ES) Nr. 165/2014 23 straipsnio, to straipsnio 1 dalyje numatyti reguliarūs patikrinimai, kurie turėjo būti atlikti 2020 m. kovo 1 d. – rugpjūčio 31 d. (referencinis laikotarpis), atliekami ne vėliau kaip per šešis mėnesius nuo tos dienos, iki kurios jie turėjo būti atlikti pagal tą straipsnį.
            
            
               (2)Nepaisant Reglamento (ES) Nr. 165/2014 28 straipsnio, tais atvejais, kai vairuotojas paraišką dėl vairuotojo kortelės atnaujinimo pagal to straipsnio 1 dalį pateikia 2020 m. kovo 1 d. – rugpjūčio 31 d. (referencinis laikotarpis), kompetentingos institucijos naują kortelę pateikia ne vėliau kaip per 2 mėnesius nuo paraiškos pateikimo. Kol vairuotojas iš korteles išduodančių institucijų gaus naują kortelę, jam mutatis mutandis taikoma to reglamento 35 straipsnio 2 dalis.
            
            
               (3)Nepaisant Reglamento (ES) Nr. 165/2014 29 straipsnio 4 dalies, tais atvejais, kai vairuotojas paraišką dėl vairuotojo kortelės pakeitimo pagal to straipsnio 4 dalį pateikia 2020 m. kovo 1 d. – rugpjūčio 31 d. (referencinis laikotarpis), kompetentingos institucijos kitą kortelę pateikia ne vėliau kaip per 2 mėnesius nuo paraiškos pateikimo. Nepaisant Reglamento (ES) Nr. 165/2014 29 straipsnio 5 dalies, tais atvejais, kai vairuotojo kortelė yra pažeista ar blogai veikia ir vairuotojas yra pateikęs prašymą ją pakeisti, jis gali toliau vairuoti, kol gaus naują kortelę iš korteles išduodančių institucijų, su sąlyga, kad gali įrodyti, jog kortelė buvo grąžinta kompetentingai institucijai.
            
            
               (4)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, atnaujinti ar pakeisti vairuotojo kortelių po 2020 m. rugpjūčio 31 d. greičiausiai vis dar nebus įmanoma, ji gali pateikti pagrįstą prašymą leisti 1, 2 ir 3 dalyse nurodytus laikotarpius atitinkamai pratęsti. Toks prašymas gali būti teikiamas dėl referencinių laikotarpių, terminų arba dėl abejų. Jis Komisijai pateikiamas ne vėliau kaip 2020 m. liepos 15 d.
            
            
               (5)Gavusi prašymą pagal 4 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo valstybei narei leidžia kiekvienu atveju pratęsti atitinkamai 1, 2 ir 3 dalyse nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, bus vis dar neįmanoma atlikti reguliarių patikrinimų ir atnaujinti arba pakeisti vairuotojo kortelių. 
            
            
               Komisija savo sprendimą paskelbia Oficialiajame leidinyje.
            
            
               5 straipsnis
            
            
               Direktyvoje 2014/45/ES nustatytų terminų pratęsimas 
            
            
               (1)Nepaisant Direktyvos 2014/45/ES 5 straipsnio 1 dalies kartu su 10 straipsnio 1 dalimi ir II priedo 8 punktu, techninės apžiūros, kuri pagal tas nuostatas turėtų būti atlikta 2020 m. kovo 1 d. – rugpjūčio 31 d. (referencinis laikotarpis), terminai laikomi pratęstais šešių mėnesių laikotarpiui. 
            
         
         
            
               (2)Nepaisant Direktyvos 2014/45/ES 8 straipsnio kartu su II priedo 8 punktu, techninės apžiūros pažymų, kurios nustoja galioti 2020 m. kovo 1 d. – rugpjūčio 31 d. (referencinis laikotarpis), galiojimas laikomas pratęstu šešių mėnesių laikotarpiui.
            
            
               (3)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, atlikti techninės apžiūros arba išduoti jos pažymų po 2020 m. rugpjūčio 31 d. greičiausiai vis dar nebus įmanoma, ji gali pateikti pagrįstą prašymą leisti 1 ir 2 dalyse nurodytus laikotarpius atitinkamai pratęsti. Toks prašymas gali būti teikiamas dėl referencinių laikotarpių, terminų arba dėl abejų. Jis Komisijai pateikiamas ne vėliau kaip 2020 m. liepos 15 d.
            
            
               (4)Gavusi prašymą pagal 3 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo valstybei narei leidžia kiekvienu atveju pratęsti atitinkamai 1 ir 2 dalyse nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, vis dar bus neįmanoma atlikti techninės apžiūros ar išduoti jos pažymų.
            
            
               Komisija savo sprendimą paskelbia Oficialiajame leidinyje.
            
            
               6 straipsnis
            
            
               Reglamente (EB) Nr. 1071/2009 nustatytų terminų pratęsimas
            
            
               Nepaisant Reglamento (EB) Nr. 1071/2009 13 straipsnio 1 dalies c punkto, tais atvejais, kai 2020 m. kovo 1 d. – gruodžio 31 d. atlikti vertinimai rodo, kad įmonė neatitinka to reglamento 3 straipsnio 1 dalies c punkte nustatyto finansinės būklės reikalavimo,  tuo laikotarpiu kompetentingos institucijos 13 straipsnio 1 dalies c punkto taikymo tikslais nustatytas terminas turi neviršyti dvylikos mėnesių.
            
            
               7 straipsnis
            
            
               Reglamente (EB) Nr. 1072/2009 nustatytų terminų pratęsimas
            
            
               (1)Nepaisant Reglamento (EB) Nr. 1072/2009 4 straipsnio 2 dalies, Bendrijos licencijų, kurios pagal tą nuostatą baigtų galioti 2020 m. kovo 1 d. – rugpjūčio 31 d. (referencinis laikotarpis), galiojimas laikomas pratęstu šešių mėnesių laikotarpiui.
            
            
               (2)Nepaisant Reglamento (EB) Nr. 1072/2009 5 straipsnio 7 dalies, vairuotojo liudijimų, kurie pagal tą nuostatą baigtų galioti 2020 m. kovo 1 d. – rugpjūčio 31 d. (referencinis laikotarpis), galiojimas laikomas pratęstu šešių mėnesių laikotarpiui.
            
            
               (3)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, atnaujinti Bendrijos licencijų arba vairuotojo liudijimų po 1 ir 2 dalyse nurodyto termino greičiausiai vis dar nebus įmanoma, ji gali pateikti pagrįstą prašymą leisti tose dalyse nurodytus laikotarpius atitinkamai pratęsti. Toks prašymas gali būti teikiamas dėl referencinių laikotarpių, šešių mėnesių laikotarpių arba dėl abejų. Jis Komisijai pateikiamas ne vėliau kaip 2020 m. liepos 15 d.
            
            
               (4)Gavusi prašymą pagal 3 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo valstybei narei leidžia kiekvienu atveju pratęsti atitinkamai 1 ir 2 dalyse nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, Bendrijos licencijų ir vairuotojo liudijimų bus vis dar neįmanoma atnaujinti. 
            
            
               Komisija savo sprendimą paskelbia Oficialiajame leidinyje. 
            
            
               8 straipsnis
            
            
               Reglamente (EB) Nr. 1073/2009 nustatytų terminų pratęsimas
            
            
               (1)Nepaisant Reglamento (EB) Nr. 1073/2009 4 straipsnio 4 dalies, Bendrijos licencijų, kurios pagal tą nuostatą baigtų galioti 2020 m. kovo 1 d. – 2020 m. rugpjūčio 31 d. (referencinis laikotarpis), galiojimas laikomas pratęstu šešių mėnesių laikotarpiui.
            
            
               (2)Nepaisant Reglamento (EB) Nr. 1073/2009 8 straipsnio 3 dalies, sprendimus dėl vežėjų paraiškų, pateiktų 2019 m. gruodžio 12 d. – 2020 m. rugpjūčio 31 d. (referencinis laikotarpis), leidimą išduodanti valdžios institucija priima per šešis mėnesius nuo paraiškos pateikimo dienos. Nepaisant Reglamento (EB) Nr. 1073/2009 8 straipsnio 2 dalies, valstybių narių kompetentingos valdžios institucijos, kurių pagal to straipsnio 1 dalį paprašyta duoti sutikimą dėl tokios paraiškos, leidimą išduodančiai institucijai apie savo sprendimą dėl paraiškos praneša per tris mėnesius.
            
            
               (3)Jei valstybė narė nustato, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, atnaujinti Bendrijos licencijų po 2020 m. rugpjūčio 31 d. greičiausiai vis dar nebus įmanoma, ji gali pateikti pagrįstą prašymą leisti toje dalyje nurodytus laikotarpius pratęsti. Toks prašymas gali būti teikiamas dėl referencinio laikotarpio, šešių mėnesių laikotarpio arba dėl abiejų. Jis Komisijai pateikiamas ne vėliau kaip 2020 m. liepos 15 d.
            
            
               (4)Gavusi prašymą pagal 3 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo atitinkamai valstybei narei leidžia kiekvienu atveju pratęsti 1 dalyje nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, Bendrijos licencijų bus vis dar neįmanoma atnaujinti.
            
         
         
            
               Komisija savo sprendimą paskelbia Oficialiajame leidinyje.
            
            
               
            
               9 straipsnis
            
            
               Direktyvoje (ES) 2016/798 nustatytų terminų pratęsimas
            
            
               (1)Nepaisant Direktyvos (ES) 2016/798 10 straipsnio 13 dalies, bendrų saugos sertifikatų atnaujinimo terminai, kurie pagal tą nuostatą baigtųsi 2020 m. kovo 1 d. – 2020 m. rugpjūčio 31 d. (referencinis laikotarpis), laikomi pratęstais šešių mėnesių laikotarpiui. Susiję bendri saugos sertifikatai atitinkamai lieka galioti.
            
            
               (2)Nepaisant Direktyvos (ES) 2016/798 12 straipsnio 2 dalies, saugos įgaliojimai, kurie pagal tą nuostatą baigtų galioti 2020 m. kovo 1 d. – 2020 m. rugpjūčio 31 d. (referencinis laikotarpis), galiojimas laikomas pratęstu šešių mėnesių laikotarpiui.
            
            
               (3)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, atnaujinti pagal Direktyvos (ES) 2016/798 10 straipsnio 8 dalį išduotų bendrų saugos sertifikatų arba pratęsti saugos įgaliojimų galiojimo laikotarpio po 2020 m. rugpjūčio 31 d. greičiausiai vis dar nebus įmanoma, ji gali pateikti pagrįstą prašymą leisti 1 ir 2 dalyse nurodytus laikotarpius atitinkamai pratęsti. Toks prašymas gali būti teikiamas dėl referencinių laikotarpių, šešių mėnesių laikotarpių arba dėl abejų. Jis Komisijai pateikiamas ne vėliau kaip 2020 m. liepos 15 d.
            
            
               (4)Gavusi prašymą pagal 3 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo valstybei narei leidžia kiekvienu atveju pratęsti atitinkamai 1 ir 2 dalyse nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, bus vis dar neįmanoma atnaujinti bendrų saugos sertifikatų arba pratęsti saugos įgaliojimų galiojimo.
            
            
               Komisija savo sprendimą paskelbia Oficialiajame leidinyje.
            
            
               10 straipsnis
            
            
               Direktyvoje 2004/49/EB nustatytų terminų pratęsimas
            
            
               (1)Nepaisant Direktyvos 2004/49/EB 10 straipsnio 5 dalies, saugos sertifikatų atnaujinimo terminai, kurie pagal tą nuostatą baigtųsi 2020 m. kovo 1 d. – 2020 m. rugpjūčio 31 d. (referencinis laikotarpis), laikomi pratęstais šešių mėnesių laikotarpiui. Susiję saugos sertifikatai atitinkamai lieka galioti.
            
            
               (2)Nepaisant Direktyvos 2004/49/EB 11 straipsnio 2 dalies, saugos srities įgaliojimų atnaujinimo terminai, kurie pagal tą nuostatą baigtųsi 2020 m. kovo 1 d. – 2020 m. rugpjūčio 31 d. (referencinis laikotarpis), laikomi pratęstais šešių mėnesių laikotarpiui. Susiję saugos srities įgaliojimai atitinkamai lieka galioti.
            
            
               (3)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, atnaujinti saugos sertifikatų arba saugos srities įgaliojimų po 2020 m. rugpjūčio 31 d. greičiausiai vis dar nebus įmanoma, ji gali pateikti pagrįstą prašymą leisti 1 ir 2 dalyse nurodytus laikotarpius atitinkamai pratęsti. Toks prašymas gali būti teikiamas dėl referencinių laikotarpių, šešių mėnesių laikotarpių arba dėl abejų. Jis Komisijai pateikiamas ne vėliau kaip 2020 m. liepos 15 d.
            
            
               (4)Gavusi prašymą pagal 3 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo atitinkamai valstybei narei leidžia kiekvienu atveju pratęsti atitinkamai 1 ir 2 dalyse nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, saugos sertifikatų arba saugos srities įgaliojimų bus vis dar neįmanoma atnaujinti.
            
            
               Komisija savo sprendimą paskelbia Oficialiajame leidinyje.
            
            
               11 straipsnis
            
            
               Direktyvoje 2007/59/EB nustatytų terminų pratęsimas
            
            
               (1)Nepaisant Direktyvos 2007/59/EB 14 straipsnio 5 dalies, licencijų, kurios baigtų galioti 2020 m. kovo 1 d. – 2020 m. rugpjūčio 31 d. (referencinis laikotarpis), galiojimas laikomas pratęstu šešiems mėnesiams nuo kiekvienos tokios licencijos galiojimo pabaigos.
            
            
               (2)Nepaisant Direktyvos 2007/59/EB 16 straipsnio ir II bei VII priedų, periodinių patikrinimų užbaigimo terminai, kurie pagal tas nuostatas baigtųsi 2020 m. kovo 1 d. – 2020 m. rugpjūčio 31 d. (referencinis laikotarpis), kiekvienu atveju laikomi pratęstais šešių mėnesių laikotarpiui. Direktyvos 2007/59/EB 14 straipsnyje nurodytos licencijos ir 15 straipsnyje nurodyti sertifikatai atitinkamai lieka galioti.
            
         
         
            
               (3)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, pratęsti licencijų galiojimo arba užbaigti periodinių patikrinimų po 2020 m. rugpjūčio 31 d. greičiausiai vis dar nebus įmanoma, ji gali pateikti pagrįstą prašymą leisti 1 ir 2 dalyse nurodytus laikotarpius atitinkamai pratęsti. Toks prašymas gali būti teikiamas dėl referencinių laikotarpių, šešių mėnesių laikotarpių arba dėl abejų. Jis Komisijai pateikiamas ne vėliau kaip 2020 m. liepos 15 d.
            
            
               (4)Gavusi prašymą pagal 3 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo valstybei narei leidžia kiekvienu atveju pratęsti atitinkamai 1 ir 2 dalyse nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, bus vis dar neįmanoma atnaujinti licencijų ar užbaigti periodinių patikrinimų.
            
            
               Komisija savo sprendimą paskelbia Oficialiajame leidinyje.
            
            
               12 straipsnis
            
            
               Direktyvoje 2012/34/ES nustatytų terminų pratęsimas
            
            
               (1)Nepaisant Direktyvos 2012/34/ES 24 straipsnio 3 dalies, laikinųjų licencijų, kurios pagal tą nuostatą baigtų galioti 2020 m. kovo 1 d. – 2020 m. rugpjūčio 31 d. (referencinis  laikotarpis), galiojimas laikomas pratęstu šešių mėnesių laikotarpiui nuo kiekvienoje laikinojoje licencijoje nurodytos galiojimo pabaigos. 
            
            
               (2)Nepaisydama Direktyvos 2012/34/ES 25 straipsnio 2 dalies, licencijas išduodanti institucija sprendimą dėl paraiškų, pateiktų  2020 m. sausio 12 d. – 2020 m. rugpjūčio 31 d., priima ne vėliau kaip per devynis mėnesius nuo visos atitinkamos, visų pirma III priede nurodytos, informacijos pateikimo.
            
            
               (3)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, nutraukti licencijų galiojimo sustabdymo arba išduoti naujų licencijų po 2020 m. rugpjūčio 31 d. greičiausiai vis dar nebus įmanoma, ji gali pateikti pagrįstą prašymą leisti pratęsti 1 dalyje nurodytus laikotarpius. Toks prašymas gali būti teikiamas dėl referencinio laikotarpio, šešių mėnesių laikotarpio arba dėl abiejų. Jis Komisijai pateikiamas ne vėliau kaip 2020 m. liepos 15 d. 
            
            
               (4)Gavusi prašymą pagal 3 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo atitinkamai valstybei narei leidžia kiekvienu atveju pratęsti 1 dalyje nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, bus vis dar neįmanoma nutraukti licencijų galiojimo sustabdymo arba išduoti naujų licencijų.
            
            
               Komisija savo sprendimą paskelbia Oficialiajame leidinyje.
            
            
               13 straipsnis
            
            
               Geležinkelio įmonių licencijoms taikoma tvarka pagal Direktyvą 2012/34/ES finansinės būklės reikalavimų netenkinimo atveju 
            
            
               Nepaisant Direktyvos 2012/34/ES 24 straipsnio 1 dalies, jeigu licencijas išduodanti institucija 2020 m. kovo 1 d. – 2020 m. rugpjūčio 31 d. įsitikina, kad geležinkelio įmonė nebeatitinka tos direktyvos 20 straipsnyje nustatytų finansinės būklės reikalavimų, ji per tą laikotarpį gali nuspręsti nesustabdyti geležinkelio įmonės licencijos galiojimo arba jos neatšaukti, jei nėra pavojaus saugai ir jei yra reali tikimybė, kad per kitus šešis mėnesius bus atliktas tinkamas finansinis reorganizavimas. Pasibaigus šešių mėnesių laikotarpiui ji įvertina atitinkamos geležinkelio įmonės veiklos rezultatus ir nusprendžia, ar licencijos galiojimas  turi būti laikinai sustabdytas arba ji turi būti atšaukta pagal 24 straipsnio 1 dalį ir ar  remiantis tos direktyvos 24 straipsnio 3 dalimi turėtų būti išduota laikinoji licencija.
            
            
               14 straipsnis
            
            
               Direktyvoje 96/50/EB nustatytų terminų pratęsimas
            
            
               (1)Nepaisant Direktyvos 96/50/EB 6 straipsnio 2 dalies, sveikatos patikrinimų terminai, kurie pagal tą nuostatą baigtųsi 2020 m. kovo 1 d. – 2020 m. rugpjūčio 31 d. (referencinis laikotarpis), laikomi pratęstais šešių mėnesių laikotarpiui. Laivavedžio pažymėjimai atitinkamai lieka galioti.
            
            
               (2)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, atlikti sveikatos patikrinimų po 2020 m. rugpjūčio 31 d. greičiausiai vis dar nebus įmanoma, ji gali pateikti pagrįstą prašymą leisti atitinkamai pratęsti 1 dalyje nurodytus laikotarpius. Toks prašymas gali būti teikiamas dėl referencinio laikotarpio, šešių mėnesių laikotarpio arba dėl abiejų. Jis Komisijai pateikiamas ne vėliau kaip 2020 m. liepos 15 d. 
            
            
               (3)Gavusi prašymą pagal 2 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo valstybei narei leidžia kiekvienu atveju pratęsti 1 dalyje nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, atlikti sveikatos patikrinimų bus vis dar neįmanoma. 
            
            
                  Komisija savo sprendimą paskelbia Oficialiajame leidinyje.
            
            
               15 straipsnis
            
         
         
            
               Direktyvoje (ES) 2016/1629 nustatytų terminų pratęsimas
            
            
               (1)Nepaisant Direktyvos (ES) 2016/1629 10 straipsnio, Sąjungos vidaus vandenų laivybos sertifikatų, kurie pagal tą nuostatą baigtų galioti 2020 m. kovo 1 d. – 2020 m. rugpjūčio 31 d. (referencinis laikotarpis), galiojimas laikomas pratęstu šešių mėnesių laikotarpiui.
            
            
               (2)Nepaisant Direktyvos (ES) 2016/1629 28 straipsnio, į tos direktyvos taikymo sritį įtrauktų dokumentų, kuriuos valstybių narių kompetentingos institucijos išdavė pagal Direktyvą 2006/87/EB iki 2018 m. spalio 6 d. ir kurių galiojimas pagal tą nuostatą baigtųsi 2020 m. kovo 1 d. – 2020 m. rugpjūčio 31 d. (referencinis laikotarpis), galiojimas laikomas pratęstu šešių mėnesių laikotarpiui.
            
            
               (3)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, atnaujinti Sąjungos vidaus vandenų laivybos sertifikatų po 2020 m. rugpjūčio 31 d. greičiausiai vis dar nebus įmanoma, ji gali pateikti pagrįstą prašymą leisti atitinkamai pratęsti 1 ir 2 dalyse nurodytus laikotarpius. Toks prašymas gali būti teikiamas dėl referencinių laikotarpių, šešių mėnesių laikotarpių arba dėl abejų. Jis Komisijai pateikiamas ne vėliau kaip 2020 m. liepos 15 d.
            
            
               (4)Gavusi prašymą pagal 3 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo valstybei narei leidžia kiekvienu atveju pratęsti atitinkamai 1 ir 2 dalyse nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, Sąjungos vidaus vandenų laivybos sertifikatų bus vis dar neįmanoma atnaujinti.
            
            
               Komisija savo sprendimą paskelbia Oficialiajame leidinyje.
            
            
               16 straipsnis
            
            
               Reglamente (EB) Nr. 725/2004 nustatytų terminų pratęsimas
            
            
               (1)Nepaisant Reglamento (EB) Nr. 725/2004 3 straipsnio 6 dalies, uosto įrenginių apsaugos vertinimo terminai, kurie pagal tą nuostatą baigtųsi 2020 m. kovo 1 d. – 2020 m. rugpjūčio 31 d. (referencinis laikotarpis), laikomi pratęstais iki 2020 m. lapkričio 30 d.
            
            
               (2)Nukrypstant nuo Reglamento (EB) Nr. 725/2004 III priedo B dalies 13.6 punkto, jei treniruotės 2020 m. negali būti atliktos nurodytais intervalais, tais metais jos turėtų būti atliktos bent du kartus, tarp jų darant ne ilgesnę kaip šešių mėnesių pertrauką.
            
            
               (3)Nepaisant Reglamento (EB) Nr. 725/2004 III priedo B dalies 13.7 ir 18.6 punktų, įvairioms pratyboms nustatytas 18 mėnesių laikotarpis, kuris pagal tas nuostatas baigtųsi 2020 m. kovo 1 d. – 2020 m. rugpjūčio 31 d. (referencinis laikotarpis), laikomas kiekvienu atveju pratęstu šešiais mėnesiais, tačiau jokiu būdu ne ilgiau kaip iki 2020 m. gruodžio 31 d.
            
            
               (4)Taikant Reglamento (EB) Nr. 725/2004 III priedo B dalies 13.7 ir 18.6 punktus, pagal kuriuos kiekvienais kalendoriniais metais turi būti rengiamos įvairios pratybos, 2021 m. laikotarpiu, dėl kurio išduotas leidimas pagal 5 dalį, surengtos pratybos laikomos įvykdytomis 2020 m. Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, atlikti uosto įrenginių apsaugos vertinimų arba įvairių pratybų, nurodytų Reglamento (EB) Nr.  725/2004 III priedo B dalies 13.7 ir 18.6 punktuose,  greičiausiai vis dar nebus įmanoma, ji gali pateikti pagrįstą prašymą suteikti leidimą atitinkamai pratęsti 1 ir 3 dalyse nurodytus laikotarpius. Toks prašymas gali būti teikiamas dėl referencinių laikotarpių, terminų ar šešių mėnesių laikotarpių arba bet kurių jų derinių. Jis Komisijai pateikiamas ne vėliau kaip 2020 m. liepos 15 d.
            
            
               (5)Gavusi prašymą pagal 4 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo valstybei narei leidžia kiekvienu atveju pratęsti atitinkamai 1 ir 3 dalyse nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, atlikti uosto įrenginių apsaugos vertinimų arba įvairių pratybų bus vis dar neįmanoma. 
            
            
               Komisija savo sprendimą paskelbia Oficialiajame leidinyje. 
            
            
               17 straipsnis
            
            
               Direktyvoje 2005/65/EB nustatytų terminų pratęsimas
            
            
               (1)Nepaisant Direktyvos 2005/65/EB 10 straipsnio, uosto apsaugos vertinimo ir uosto apsaugos planų peržiūros terminai, kurie pagal tą nuostatą baigtųsi nuo 2020 m. kovo 1 d. – 2020 m. rugpjūčio 31 d. (referencinis laikotarpis), laikomi kiekvienu atveju pratęstais šešių mėnesių laikotarpiui, bet jokiu būdu ne vėliau kaip iki 2020 m. lapkričio 30 d. 
            
            
               (2)Nepaisant Direktyvos 2005/65 7 straipsnio 7 dalies ir III priedo, 18 mėnesių mokymo baigimo terminas, kuris pagal tą priedą baigtųsi 2020 m. kovo 1 d. – 2020 m. rugpjūčio 31 d. (referencinis laikotarpis), laikomas kiekvienu atveju pratęstu šešių mėnesių laikotarpiui, tačiau jokiu būdu ne vėliau kaip iki 2020 m. lapkričio 30 d. 
            
            
               (3)Taikant Direktyvos 2005/65/EB III priede nustatytą reikalavimą, pagal kurį kiekvienais kalendoriniais metais turi būti rengiamos mokymų pratybos, 2021 m. laikotarpiu, dėl kurio išduotas leidimas pagal 4 dalį, surengtos pratybos laikomos įvykdytomis 2020 m.
            
            
               (4)Jei valstybė narė mano, kad dėl priemonių, kurių ji ėmėsi, kad užkirstų kelią COVID-19 plitimui arba jį suvaldytų, atlikti uosto apsaugos vertinimo ir uosto apsaugos planų peržiūros arba užbaigti mokymo greičiausiai vis dar nebus įmanoma, ji gali pateikti pagrįstą prašymą leisti atitinkamai pratęsti 1 ir 2 dalyse nurodytus laikotarpius. Toks prašymas gali būti teikiamas dėl referencinių laikotarpių, šešių mėnesių laikotarpių arba dėl abejų. Jis Komisijai pateikiamas ne vėliau kaip 2020 m. liepos 15 d.
            
         
         
            
               (5)Gavusi prašymą pagal 3 dalį ir nustačiusi, kad toje dalyje nurodyti reikalavimai yra tenkinami, Komisija priima sprendimą, kuriuo atitinkamai valstybei narei leidžia pratęsti atitinkamai 1 arba 2 dalyje nurodytus laikotarpius, jei aplinkybės tai pateisina. Laikotarpiai pratęsiami iki tada, iki kada, tikėtina, vis dar bus neįmanoma atlikti uosto apsaugos vertinimo ir uosto apsaugos planų peržiūros ar užbaigti mokymo.
            
            
               Komisija savo sprendimą paskelbia Oficialiajame leidinyje.
            
            
               18 straipsnis
            
            
               Įsigaliojimas
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        2006 m. kovo 15 d. Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo ir iš dalies keičiantis Tarybos reglamentus (EEB) Nr. 3821/85 ir (EB) Nr. 2135/98 bei panaikinantis Reglamentą (EEB) Nr. 3820/85, OL L 102, 2006 4 11, p. 1. 
               
               
                  
                     (2)
                  
                        OL L 226, 2003 9 10, p. 4.
               
               
                  
                     (3)
                  
                        OL L 403, 2006 12 30, p. 18.
               
               
                  
                     (4)
                  
                        OL L 60, 2014 2 28, p. 1.
               
               
                  
                     (5)
                  
                        OL L 127, 2014 4 29, p. 51.
               
               
                  
                     (6)
                  
                        OL L 300, 2009 11 14, p. 51.
               
               
                  
                     (7)
                  
                        OL L 300, 2009 11 14, p. 72.
               
               
                  
                     (8)
                  
                        OL L 300, 2009 11 14, p. 88.
               
               
                  
                     (9)
                  
                        OL L 138, 2016 5 26, p. 102.
               
               
                  
                     (10)
                  
                        OL L 164, 2004 4 30, p. 44.
               
               
                  
                     (11)
                  
                        OL L 315, 2007 12 3, p. 51.
               
               
                  
                     (12)
                  
                        OL L 343, 2012 12 14, p. 32.
               
               
                  
                     (13)
                  
                        OL L 235, 1996 9 17, p. 31.
               
               
                  
                     (14)
                  
                        OL L 252, 2016 9 16, p. 118.
               
               
                  
                     (15)
                  
                        OL L 389, 2006 12 30, p. 1.
               
               
                  
                     (16)
                  
                        OL L 129, 2004 4 29, p. 6.
               
               
                  
                     (17)
                  
                        OL L 310, 2005 11 25, p. 28.
               
               
                  
                     (18)
                  
                        OL C […], […], p. […].
               
               
                  
                     (19)
                  
                        OL C […], […], p. […].
               
               
                  
                     (20)
                  
                        2003 m. liepos 15 d. Europos Parlamento ir Tarybos direktyva 2003/59/EB dėl tam tikrų kelių transporto priemonių kroviniams ir keleiviams vežti vairuotojų pradinės kvalifikacijos ir periodinio mokymo, iš dalies keičianti Tarybos reglamentą (EEB) Nr. 3820/85 ir Tarybos direktyvą 91/439/EEB bei panaikinanti Tarybos direktyvą 76/914/EEB (OL L 226, 2003 9 10, p. 4).
               
               
                  
                     (21)
                  
                        2006 m. gruodžio 20 d. Europos Parlamento ir Tarybos direktyva 2006/126/EB dėl vairuotojo pažymėjimų (OL L 403, 2006 12 30, p. 18).
               
               
                  
                     (22)
                  
                        2014 m. vasario 4 d. Europos Parlamento ir Tarybos reglamentas (ES) Nr. 165/2014 dėl kelių transporto priemonėse naudojamų tachografų, kuriuo panaikinamas Tarybos reglamentas (EEB) Nr. 3821/85 dėl kelių transporto priemonėse naudojamų tachografų ir iš dalies keičiamas Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo (OL L 60, 2014 2 28, p. 1).
               
               
                  
                     (23)
                  
                        2006 m. kovo 15 d. Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo ir iš dalies keičiantis Tarybos reglamentus (EEB) Nr. 3821/85 ir (EB) Nr. 2135/98 bei panaikinantis Reglamentą (EEB) Nr. 3820/85, OL L 102, 2006 4 11, p. 1.
               
               
                  
                     (24)
                  
                        2002 m. kovo 11 d. Europos Parlamento ir Tarybos direktyva 2002/15/EB dėl asmenų, kurie verčiasi mobiliąja kelių transporto veikla, darbo laiko organizavimo (OL L 80, 2002 3 23, p. 35).
               
               
                  
                     (25)
                  
                        2014 m. balandžio 3 d. Europos Parlamento ir Tarybos direktyva 2014/45/ES dėl motorinių transporto priemonių ir jų priekabų periodinės techninės apžiūros, kuria panaikinama Direktyva 2009/40/EB (OL L 127, 2014 4 29, p. 51).
               
               
                  
                     (26)
                  
                        2009 m. spalio 21 d. Europos Parlamento ir Tarybos reglamentas (EB) Nr. 1071/2009, nustatantis bendrąsias profesinės vežimo kelių transportu veiklos sąlygų taisykles ir panaikinantis Tarybos direktyvą 96/26/EB (OL L 300, 2009 11 14, p. 51).
               
               
                  
                     (27)
                  
                        2009 m. spalio 21 d. Europos Parlamento ir Tarybos reglamentas (EB) Nr. 1072/2009 dėl bendrųjų patekimo į tarptautinio krovinių vežimo kelių transportu rinką taisyklių (OL L 300, 2009 11 14, p. 72).
               
               
                  
                     (28)
                  
                        2009 m. spalio 21 d. Europos Parlamento ir Tarybos reglamentas (EB) Nr. 1073/2009 dėl bendrųjų patekimo į tarptautinę keleivių vežimo tolimojo susisiekimo ir miesto autobusais rinką taisyklių ir iš dalies keičiantis Reglamentą (EB) Nr. 561/2006 (OL L 300, 2009 11 14, p. 88).
               
               
                  
                     (29)
                  
                        2016 m. gegužės 11 d. Europos Parlamento ir Tarybos direktyva (ES) 2016/798 dėl geležinkelių saugos (OL L 138, 2016 5 26, p. 102).
               
               
                  
                     (30)
                  
                        2004 m. balandžio 29 d. Europos Parlamento ir Tarybos direktyva 2004/49/EB dėl saugos Bendrijos geležinkeliuose ir iš dalies pakeičianti Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (OL L 164, 2004 4 30, p. 44).
               
               
                  
                     (31)
                  
                        2007 m. spalio 23 d. Europos Parlamento ir Tarybos direktyva 2007/59/EB dėl traukinių mašinistų, valdančių lokomotyvus ir traukinius geležinkelių sistemoje Bendrijos teritorijoje, sertifikavimo (OL L 315, 2007 12 3, p. 51).
               
               
                  
                     (32)
                  
                        2012 m. lapkričio 21 d. Europos Parlamento ir Tarybos direktyva 2012/34/ES, kuria sukuriama bendra Europos geležinkelių erdvė, (OL L 343, 2012 12 14, p. 32).
               
               
                  
                     (33)
                  
                        1996 m. liepos 23 d. Tarybos direktyva 96/50/EB dėl nacionalinių laivų kapitonų pažymėjimų, leidžiančių vežti krovinius ir keleivius Bendrijos vidaus vandenų keliais, įgijimo sąlygų suderinimo (OL L 235, 1996 9 17, p. 31).
               
               
                  
                     (34)
                  
                        2016 m. rugsėjo 14 d. Europos Parlamento ir Tarybos direktyva (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB (OL L 252, 2016 9 16, p. 118).
               
               
                  
                     (35)
                  
                        2006 m. gruodžio 12 d. Europos Parlamento ir Tarybos direktyva 2006/87/EB, nustatanti techninius reikalavimus vidaus vandenų laivams ir panaikinanti Tarybos direktyvą 82/714/EEB (OL L 389, 2006 12 30, p. 1).
               
               
                  
                     (36)
                  
                        2004 m. kovo 31 d. Europos Parlamento ir Tarybos reglamentas (EB) Nr. 725/2004 dėl laivų ir uostų įrenginių apsaugos stiprinimo (OL L 129, 2004 4 29, p. 6).
               
               
                  
                     (37)
                  
                        2005 m. spalio 26 d. Europos Parlamento ir Tarybos direktyva 2005/65/EB dėl uostų apsaugos stiprinimo (OL L 310, 2005 11 25, p. 28).